นายกรัฐมนตรี ออกสารจากหัวหน้าคณะรักษาความสงบแห่งชาติและนายกรัฐมนตรี  ในโอกาสสิ้นสุดการปฏิบัติหน้าที่ พร้อมให้ความเชื่อมั่นรัฐบาลใหม่
นายกรัฐมนตรี ออกสารจากหัวหน้าคณะรักษาความสงบแห่งชาติและนายกรัฐมนตรีในโอกาสสิ้นสุดการปฏิบัติหน้าที่ พร้อมให้ความเชื่อมั่นรัฐบาลใหม่เดินหน้าสานต่อแก้ปัญหาและพัฒนาประเทศทุกด้านพลเอกประยุทธ์จันทร์โอชานายกรัฐมนตรีและหัวหน้าคณะรักษาความสงบแห่งชาติ หรือ คสช. กล่าวว่า ตามที่ได้มีพระบรมราชโองการโปรดเกล้าโปรดกระหม่อม แต่งตั้งให้ดำรงตำแหน่งนายกรัฐมนตรี และได้มีพระบรมราชโองการโปรดเกล้าโปรดกระหม่อม แต่งตั้งคณะรัฐมนตรีอันนับเป็นพระมหากรุณาธิคุณอย่างหาที่สุดมิได้บัดนี้ ทรงพระกรุณาโปรดเกล้าโปรดกระหม่อม คณะรัฐมนตรีคณะใหม่ซึ่งจะเป็นคณะแรกภายหลังการเลือกตั้งทั่วไปตามรัฐธรรมนูญฉบับปัจจุบันได้เข้าเฝ้าทูลละอองธุลีพระบาทเพื่อถวายสัตย์ปฏิญาณในวันพรุ่งนี้ ซึ่งแม้จะเป็นการเริ่มการปฏิบัติหน้าที่ได้แล้ว แต่ก็ยังต้องรอแถลงนโยบายของรัฐบาลต่อรัฐสภา ซึ่งคาดว่าทุกขั้นตอนจะสำเร็จเรียบร้อยลงได้ภายในเดือนกรกฎาคมนี้ นับแต่นั้นไปการแก้ไขปัญหาและพัฒนาประเทศ ก็จะได้รับการสานต่อและเร่งดำเนินการอย่างต่อเนื่องภายใต้รัฐธรรมนูญ ยุทธศาสตร์ชาติ และนโยบายของรัฐบาลที่แถลงต่อรัฐสภา ทั้งนี้เมื่อคณะรัฐมนตรีคณะใหม่ได้เข้าเฝ้าฯ ถวายสัตย์ปฏิญาณและรับหน้าที่แล้ว คณะรัฐมนตรีที่บริหารราชการแผ่นดินอยู่ก่อนหน้านั้น และคณะรักษาความสงบแห่งชาติจะสิ้นสุดการปฏิบัติหน้าที่ลงในวันพรุ่งนี้ ในฐานะหัวหน้า    คณะรักษาความสงบแห่งชาติและนายกรัฐมนตรีคณะเดิม จึงขอถือโอกาสนี้อำลาพประชาชนพร้อมขอขอบคุณพี่น้องประชาชนทุกองค์กรทั้งภาครัฐและเอกชน ที่ร่วมมือกับ คสช. และรัฐบาลด้วยดีตลอดมา ซึ่งการแก้ปัญหาและการเดินหน้าพัฒนาประเทศทั้งทางด้านสังคมเศรษฐกิจและความมั่นคง ล้วนเป็นผลมาจากการทำงานอย่างหนัก และขอให้ทุกคนภาคภูมิใจในความตั้งใจและความร่วมมือของเราทุกคนภายใต้พระบารมีปกเกล้าปกกระหม่อมของพระบาทสมเด็จพระเจ้าอยู่หัวทั้งรัชกาลที่ 9 และรัชกาลปัจจุบันทั้งนี้ประเทศไทยได้เข้าสู่ขั้นตอนของการปกครองระบอบประชาธิปไตยอันมีพระมหากษัตริย์ทรงเป็นประมุขภายใต้รัฐธรรมนูญโดยสมบูรณ์ มีสภาผู้แทนราษฎรซึ่งสมาชิกมาจากการเลือกตั้ง โดยทุกอย่างจะต้องเป็นไปตามครรลองของระบอบการปกครองแบบประชาธิปไตยซึ่งทุกคนทุกฝ่ายต้องเรียนรู้เพื่อการอยู่ร่วมกันอย่างสันติ และขอให้พี่น้องประชาชนให้ความร่วมมือกับรัฐบาลใหม่ ในการร่วมกันรักษาความสงบเรียบร้อยของบ้านเมือง เพื่อความมั่นคง มั่งคั่ง และยั่งยืนของประเทศชาติสืบไป///////